CELEX: 52012PC0407
Language: sl
Date: 2012-07-20
Title: Predlog SKLEP EVROPSKEGA PARLAMENTA IN SVETA o vzpostavitvi aktivnosti Unije za evropske prestolnice kulture za leta od 2020 do 2033

|
			
		
		
		52012PC0407
		
			Predlog SKLEP EVROPSKEGA PARLAMENTA IN SVETA o vzpostavitvi aktivnosti Unije za evropske prestolnice kulture za leta od 2020 do 2033 /* COM/2012/0407 final - 2012/0199 (COD) */
			
				
		
		
			
			   	OBRAZLOŽITVENI MEMORANDUM
1.           OZADJE PREDLOGA
Evropske prestolnice kulture so bile zasnovane
leta 1985 kot medvladna pobuda. Da bi bila pobuda učinkovitejša, so
bile leta 1999 uradno preoblikovane v aktivnost Evropske unije. Uvedena so
bila nova merila in izbirni postopki, sestavljen je bil kronološki seznam držav
članic, ki določa vrstni red upravičenosti do pridobitve naziva,
in ustanovljen evropski izbirni svet neodvisnih strokovnjakov za ocenjevanje
vlog (Sklep 1419/1999/ES Evropskega parlamenta in Sveta
z dne 25. maja 1999 o vzpostavitvi aktivnosti Skupnosti za dogodek Evropske
prestolnice kulture za leta 2005 do 2019). Pravila so bila
leta 2006 prenovljena, da bi okrepili učinkovitost pobude s
spodbujanjem tekmovanja med mesti in krepitvijo kakovosti ponudb. S temi novimi
pravili so bili uvedeni tudi različni ukrepi za spremljanje mest pri
njihovi pripravi, vključno s procesom spremljanja (Sklep 1622/2006/ES Evropskega parlamenta in Sveta z dne 24. oktobra 2006 o
vzpostavitvi aktivnosti Skupnosti za dogodek Evropske prestolnice kulture za
leta 2007 do 2019). 
Sklep št. 1622/2006/ES se izteče
leta 2019. Natečaj za naziv se zdaj razpiše šest let vnaprej, da bi
dali mestom dovolj časa za pripravo pred začetkom leta naziva. Zato
bi bilo treba v letu 2013 sprejeti novo pravno podlago za nadaljevanje
evropskih prestolnic kulture, da bi zagotovili gladek prehod v letu 2020.
2.           OCENJEVANJA, POSVETOVANJA Z
ZAINTERESIRANIMI STRANMI IN DELOVNI DOKUMENT SLUŽB KOMISIJE
Delo Komisije v zvezi s predlogom za evropske
prestolnice kulture po letu 2019 temelji na številnih prispevkih.
Od leta 2007 Komisija zagotavlja zunanje
in neodvisno ocenjevanje vsake evropske prestolnice kulture. Do zdaj so bile
ocenjene prestolnice 2007–2010, v teku pa je ocenjevanje za leto 2011. Prej
so evropske prestolnice kulture od leta 1995 do 2004 ocenjevali
zunanji ocenjevalci v skupnem poročilu. Komisija je naročila tudi
ocenitev postopkov izbora in spremljanja, uvedenih s Sklepom
št. 1622/2006/ES.
Od 27. oktobra 2010 do
12. januarja 2011 je potekalo spletno posvetovanje in prejetih je
bilo 212 odzivov. Temu spletnemu posvetovanju je sledilo javno zasedanje, ki je
bilo v Bruslju 2. marca 2011 in se ga je udeležilo več kot
200 ljudi, vključno z veliko večino predstavnikov javnih organov
in organizacij.
Pomembne prispevke k razmišljanju o
prihodnosti evropskih prestolnic kulture je zagotovilo tudi samoiniciativno
poročilo, ki ga je Odbor regij sprejel februarja 2012, in konferenca
ob 25. obletnici evropskih prestolnic kulture, ki je bila organizirana
marca 2010 v Bruslju in na kateri se je zbralo več kot
50 nekdanjih, sedanjih in prihodnjih prestolnic ali mest, ki kandidirajo,
in 500 udeležencev. 
Pomembno je opozoriti, da je bilo pri vseh
ključnih vprašanjih veliko ujemanje med dokazi in podatki, zbranimi pri
ocenjevanju, ter stališči, izraženimi med procesom posvetovanja. Iz tega
se je Komisija lahko veliko naučila za prihodnost evropskih prestolnic
kulture.
Obstaja splošno soglasje, da so prestolnice
zelo uspešna aktivnost, pa tudi zelo močna podpora njihovemu nadaljevanju
po letu 2019. Iz tega jasno izhaja, da je to postala ena najambicioznejših
pobud v Evropi, tako po obsegu kot po pomenu. Postala je tudi ena najvidnejših
in najprestižnejših pobud Unije in verjetno ena tistih, ki jih evropski
državljani najbolj cenijo. 
Evropske prestolnice kulture lahko prinesejo mestom
veliko koristi, če so načrtovane s premislekom. Ostajajo predvsem
kulturni dogodek, ki pa ima lahko tudi znatne družbene in gospodarske
učinke, še zlasti kadar je dogodek del dolgoročne razvojne strategije
mesta in okoliške regije, ki je osredotočena na kulturo. Treba je omeniti
tudi, da ima natečaj, čeprav lahko v vsaki državi članici v
katerem koli letu gosti dogodek samo eno mesto, pomemben učinek vzvoda na
razvoj novih in učinkovitejših strategij tudi v mestih, ki ne dobijo
naziva.
Evropske prestolnice kulture so tudi velik
izziv. Izvajanje celoletnega programa kulturnih dejavnosti je zahtevno in
nekatere prestolnice so bile pri izkoriščanju možnosti, ki jih daje naziv,
uspešnejše kakor druge. Glavni izziv za prihodnost bo torej nadgraditi moč
sedanjega programa, obenem pa tudi pomoč vsaki posamezni prestolnici, da v
celoti izkoristi potencial naziva in optimizira kulturne, gospodarske in
družbene učinke.
Na podlagi rezultatov ocenjevanja in javnega
posvetovanja je Komisija ugotovila pet glavnih težav, s katerimi se spopadajo
mesta pri pripravi na naziv. 
·                        
Najpogostejša težava do zdaj je bil vpliv
nacionalnih in lokalnih politik na proračune, ki morajo biti v času
od kandidature do končne faze čim stabilnejši, pa tudi vpliv politik
na druge vidike organizacije dogodka. Politična podpora je temeljna, kajti
večina sredstev je javnih in brez njih mesto ne more dati verodostojne
ponudbe, hkrati pa je treba spoštovati umetniško neodvisnost izvajalske ekipe,
da se zaščiti verodostojnost dogodka. 
·                        
Ocenjevanje je pokazalo tudi, da v nekaterih
nekdanjih prestolnicah ni bila dobro razumljena evropska razsežnost in bi bila
lahko vidnejša. 
·                        
Nekaterim mestom dogodka ni uspelo vključiti v
dolgoročno strategijo in so imele zato težave z zagotavljanjem trajnostnih
učinkov v mestu. 
·                        
Mesta sama še vedno niso vzpostavila mehanizmov
merjenja in s tem primarnih podatkov o vplivu dogodka. Zato je primerjava med
prestolnicami težka in povzroča slabši prenos izkušenj.
·                        
Nazadnje, številne države članice so imele že
večkrat naziv in nekatere od njih imajo omejeno število mest, ki so realni
kandidati za dogodek velikega obsega, kakršen je evropska prestolnica kulture.
Naziv ima lahko močne negativne učinke na mesto, ki ima preveč
omejene zmogljivosti, z izbiro šibke prestolnice pa se tvega ugled in
dolgoročna vrednost celostne podobe evropske prestolnice kulture. 
Na tej podlagi so bile preskušene tri možnosti
glede prihodnosti evropskih prestolnic kulture po letu 2019: 
·                        
(1) nadaljevanje aktivnosti z ohranitvijo pravne
podlage sedaj veljavnega sklepa, h kateremu se preprosto doda novi kronološki
seznam držav članic;
·                        
(2) ustavitev aktivnosti;
·                        
(3) nadaljevanje aktivnosti z novo pravno podlago,
ki rešuje težave, nastale ob sedanjem Sklepu. Pri tej tretji možnosti sta bili
preskušeni dve možnosti: 
–              
(3a) priloži se novi kronološki seznam držav
članic; 
–              
(3b) naziv se dodeli na podlagi javnega
natečaja.
Pri vsaki možnosti so bili preučeni
različni kulturni, gospodarski, družbeni in okoljski učinki. Možnosti
so bile nato ocenjene in razvrščene glede na uspešnost doseganja ciljev
evropskih prestolnic kulture, učinkovitost, stroške in upravno breme,
skladnost s širšimi političnimi cilji Unije in njihovo sinergijo ter
dopolnjevanje z drugimi cilji Unije in izvedljivost.
Možnost z najvišjo pozitivno skupno oceno je
možnost 3a, torej nova pravna podlaga s kronološkim seznamom držav članic.
Ta možnost je bila ocenjena bolje kot vse druge možnosti in uvrščena kot
prednostna.
Glavni rezultati ocenjevanja in javnega
posvetovanja, pa tudi logični koraki, uporabljeni za primerjavo možnosti,
so povzeti v delovnem dokumentu služb Komisije, ki je priložen temu predlogu.
3.           PRAVNI ELEMENTI PREDLOGA
Evropske prestolnice kulture temeljijo na
členu 167 Pogodbe o delovanju Evropske unije. Ta člen daje EU
pristojnost, da „prispeva k razcvetu kultur držav članic, pri čemer
upošteva njihovo nacionalno in regionalno raznolikost ter hkrati postavlja v
ospredje skupno kulturno dediščino“. Unija spodbuja tudi „sodelovanje med
državami članicami“ na področju kulture in „po potrebi podpira in
dopolnjuje njihovo aktivnost“. 
V skladu s členom 291 Pogodbe o delovanju
Evropske unije bi evropske prestolnice kulture na podlagi novega sklepa, ki
formalizira priporočila evropskega izbirnega sveta neodvisnih
strokovnjakov, morala uradno imenovati Komisija.
Predlog ohranja načeli subsidiarnosti in
sorazmernosti. Glavna raven aktivnosti za izvajanje evropskih prestolnic
kulture ostaja na lokalni in nacionalni ravni. Vendar so ocenjevanja in javno
posvetovanje pokazali, da mora imeti Unija bistveno vlogo pri koordinaciji med
državami članicami in zagotavljanju uporabe skupnih, jasnih in preglednih
meril, pa tudi glede postopkov izbora in spremljanja evropskih prestolnic
kulture. Unija bo podprla pripravo izbranih mest tudi s priporočili evropskega
izbirnega sveta strokovnjakov, izmenjavo najboljših praks med mesti ter s
finančnim prispevkom v obliki nagrade Melina Mercouri. 
4.           PRORAČUNSKE POSLEDICE 
Tako kot Sklep št. 1622/2006/ES, predlog
Komisije nima neposrednih proračunskih posledic. 
Obdobje, ki je zajeto v predlogu, bo sovpadlo
z več večletnimi finančnimi okviri. Za finančni okvir
2014–2020 bodo finančni vidiki v zvezi z evropskimi prestolnicami kulture,
vključno z nagrado Melina Mercouri, stroški evropskega izbirnega sveta
strokovnjakov, prepoznavnostjo aktivnosti na evropski ravni in človeškimi
viri, potrebnimi za podporo aktivnosti znotraj Komisije, obravnavani v okviru
programa Ustvarjalna Evropa. 
Za leta po letu2020 bodo pravni in
finančni vidiki evropskih prestolnic kulture neposredno povezani z
določbami, ki so vključene v prihodnje večletne finančne
okvire, in na tej podlagi jih je treba obravnavati tudi v okviru zadevnih
programov Unije, ki podpirajo kulturo.
5.           POVZETEK SKLEPA
Predlog za evropske prestolnice kulture po
letu 2019 na podlagi rezultatov ocenjevanja in javnega posvetovanja
ohranja glavne značilnosti in splošno strukturo sedanjega programa. 
·                        
Naziv se bo še naprej dodeljeval na podlagi
kronološkega seznama držav članic. Tak sistem kroženja se je izkazal kot
edini sistem, ki zagotavlja enake možnosti za vse države članice, da
gostijo dogodek, in geografsko uravnoteženost lokacije evropskih prestolnic
kulture in s tem priložnost za Unijo, da poudari raznovrstnost evropskih
kultur, ter za javnost po Evropi, da doživi dogodek blizu doma. 
·                        
Naziv bo še naprej rezerviran za mesta. Mesta bodo
imela še naprej možnost, da vključijo tudi svojo okoliško regijo, da bi
dosegla širšo javnost in povečala učinek, vendar so pretekle izkušnje
pokazale, da je jasno vodstvo enega mesta ključni dejavnik uspeha.
·                        
Dodelitev naziva bo še naprej temeljila na
kulturnem programu, pripravljenem posebej za leto naziva, da bi spodbujala
evropsko razsežnost. 
·                        
Dvostopenjski postopek izbora, ki ga izvaja
evropski izbirni svet neodvisnih strokovnjakov, se je izkazal kot pošten in
pregleden in bo ohranjen. Predvsem je omogočil mestom, da izboljšajo vloge
v času od predizbora do končne izbirne faze na podlagi nasvetov, ki
jih prejmejo od strokovnjakov iz izbirnega sveta.
·                        
Naziv se bo še naprej dodeljeval za polno leto, da
bi ostal razločevalen in ambiciozen.
Hkrati je predlaganih več izboljšav, s
katerimi bi se lotili težav, ki so nastale s sedanjim sklepom, in pomagali vsem
mestom, da bi kar najbolje izkoristila naziv. Glavne spremembe, ki jih uvaja
nova pravna podlaga, so naslednje:
·                        
Merila so veliko bolj izrecna, da bi mesta, ki
kandidirajo, dobila več napotkov, in bolj merljiva, da bi pomagala
izbirnemu svetu strokovnjakov pri izboru in spremljanju mest. Posebna pozornost
je namenjena optimiziranju potencialnega učinka vzvoda pobude na
spodbujanje dolgoročnih strategij lokalnega razvoja, zagotovitvi
zmogljivosti mest, ki kandidirajo, za dejansko izvedbo dogodka, povečanju
evropske razsežnosti in prepoznavnosti kulturnih programov, zagotovitvi visoke
kakovosti kulturne in umetniške vsebine, spodbujanju široke udeležbe lokalnega
prebivalstva in prizadevanju po zagotavljanju stabilnega proračuna in
neodvisnosti umetniških ekip. 
·                        
Pogoji za nagrado Melina Mercouri so se poostrili.
Poleg tega se nagrada ne bo več izplačevala tri mesece pred
začetkom leta naziva, temveč sredi leta samega, da bi s tem
zagotovili, da bodo mesta izpolnjevala zaveze glede posebnega financiranja,
programov in prepoznavnosti Unije.
·                        
Izrecno je navedeno, da evropski izbirni svet ni
dolžan dati pozitivnega priporočila, če nobena ponudba ne izpolnjuje
meril.
·                        
Spremljajoči ukrepi, ki podpirajo mesta v
obdobju priprave, potem ko pridobijo naziv, so bili okrepljeni, da bi
zagotovili mestom nadaljnjo podporo in navodila. Uveden je bil dodaten sestanek
za spremljanje, obiski mesta s strani članov izbirnega sveta bodo bolj
sistematični, izmenjava izkušenj in najboljših praks med nekdanjimi,
sedanjimi in prihodnjimi prestolnicami, pa tudi mesti, ki kandidirajo, pa bo
okrepljena.
·                        
Za mesta sama so bile uvedene nove obveznosti
ocenjevanja, da bi imeli celovitejši pregled nad učinki naziva in bi
zagotovili primerljive podatke.
·                        
Nazadnje, predlagano je, da bi sodelovanje pri
aktivnosti po letu 2019 spet odprli za države kandidatke in potencialne
kandidatke, kot je bilo pred letom 2010. Izkušnje med drugim v
Sibiu leta 2007 in v Carigradu leta 2010 so pokazale, da je to
lahko koristno za te države in za Unijo.
2012/0199 (COD)
Predlog
SKLEP EVROPSKEGA PARLAMENTA IN SVETA
o vzpostavitvi aktivnosti Unije za evropske
prestolnice kulture za leta od 2020 do 2033
EVROPSKI PARLAMENT IN SVET EVROPSKE
UNIJE STA –
ob upoštevanju Pogodbe o delovanju Evropske
unije in zlasti prve alinee člena 167(5) Pogodbe,
ob upoštevanju predloga Evropske komisije,
po posredovanju osnutka zakonodajnega akta
nacionalnim parlamentom,
ob upoštevanju mnenja Odbora regij[1],
v skladu z rednim zakonodajnim postopkom,
ob upoštevanju naslednjega:
(1)       Cilj Pogodbe o delovanju
Evropske unije (PDEU) je vse tesnejša zveza med narodi Evrope in med drugim
daje Uniji nalogo, da prispeva k razcvetu kultur držav članic in pri tem
upošteva njihovo nacionalno in regionalno raznolikost ter hkrati poudarja
skupno kulturno dediščino. Unija pri tem po potrebi podpira in dopolnjuje
aktivnost držav članic, da bi izboljšala poznavanje ter razširjanje
kulture in zgodovine evropskih narodov.
(2)       Sporočilo Komisije
Evropskemu parlamentu, Svetu, Evropskemu ekonomsko-socialnemu odboru in Odboru
regij o evropski agendi za kulturo v svetu globalizacije[2],
ki jo je Svet podprl v resoluciji z dne 16. novembra 2007 o evropski
agendi za kulturo[3], določa cilje za
prihodnje dejavnosti Unije na področju kulture. Te dejavnosti morajo
spodbujati kulturno raznolikost in medkulturni dialog. Uveljavljati morajo tudi
kulturo, ki spodbuja ustvarjalnost, v okviru strategije rasti in delovnih mest,
pa tudi njeno bistveno vlogo v mednarodnih odnosih Unije.
(3)       Sklep št. 1622/2006/ES
Evropskega parlamenta in Sveta z dne 24. oktobra 2006 je vzpostavil
aktivnost Skupnosti za dogodek Evropske prestolnice kulture za leta 2007 do
2019[4].
(4)       Ocenjevanje evropskih
prestolnic kulture pa tudi javno posvetovanje o prihodnji aktivnosti po
letu 2019 razkriva, da prestolnice postajajo vedno bolj ena
najambicioznejših kulturnih pobud v Evropi, pa tudi ena tistih, ki jih evropski
državljani najbolj cenijo.
(5)       Prvotna cilja evropskih
prestolnic kulture sta bila poudariti bogastvo in raznovrstnost evropskih
kultur in značilnosti, ki jih delijo, ter spodbujati večje medsebojno
razumevanje med evropskimi državljani, poleg tega pa so mesta vedno bolj
dodajala tudi novo razsežnost z uporabo učinka vzvoda naziva za
spodbujanje splošnejšega razvoja mesta.
(6)       Ti cilji so povsem v skladu s
cilji programa Ustvarjalna Evropa[5], ki spodbujajo evropsko
kulturno in jezikovno raznolikost ter krepijo konkurenčnost kulturnega in
ustvarjalnega sektorja s ciljem podpore pametne, trajnostne in
vključujoče rasti.
(7)       Ocenjevanje in javno
posvetovanje sta pokazala, da imajo lahko evropske prestolnice kulture številne
ugodne učinke, če so načrtovane s premislekom. Ostajajo predvsem
kulturni dogodek, ki pa ima lahko tudi znatne družbene in gospodarske
učinke, še zlasti kadar je dogodek del dolgoročne razvojne strategije
mesta, ki je osredotočena na kulturo. 
(8)       Evropske prestolnice kulture
so tudi velik izziv. Izvajanje celoletnega programa kulturnih dejavnosti je
zahtevno in nekatere prestolnice so bile pri izkoriščanju možnosti
uspešnejše kakor druge. Zato je treba aktivnost okrepiti, da bi to pomagalo
vsem mestom kar najbolje izkoristiti naziv. 
(9)       Naziv evropskih prestolnic
kulture bi moral biti rezerviran za mesta, da pa bi ta mesta dosegla širše
občinstvo in povečala učinek, naj imajo še naprej možnost, da
vključijo svojo okoliško regijo.
(10)     Dodelitev naziva evropske
prestolnice kulture naj še naprej temelji na kulturnem programu, pripravljenem
posebej za leto evropske prestolnice kulture, in naj ima močno evropsko
razsežnost, vendar mora biti ta program del dolgoročne strategije.
(11)     Dvostopenjski izbirni
postopek, ki temelji na kronološkem seznamu držav članic in ga izvaja
evropski izbirni svet neodvisnih strokovnjakov, se je izkazal kot pošten in
pregleden. Mestom je omogočil, da izboljšajo vloge v času od
predizbora do končne izbirne faze na podlagi nasvetov, prejetih od strokovnjakov
iz izbirnega sveta, in zagotovil pravično razporeditev prestolnic po vseh
državah članicah. 
(12)     Izbirna merila bi morala biti
bolj izrecna, da bodo mesta, ki kandidirajo, dobila več napotkov, in bolj
merljiva, da bodo pomagala izbirnemu svetu strokovnjakov pri izboru in
spremljanju mest. Predvsem bi morala okrepiti zagotavljanje trajnostnih
učinkov naziva z nagrajevanjem mest, ki so razvila dolgoročno
strategijo kulturne politike.
(13)     Faza priprave v času od
imenovanja mesta do leta naziva je bistvenega pomena za uspeh evropske
prestolnice kulture. Med zainteresiranimi stranmi obstaja splošno soglasje, da
so bili spremljajoči ukrepi, uvedeni s Sklepom št. 1622/2006/ES, za
mesta izredno uspešni. Te ukrepe bi bilo treba še bolj razviti, zlasti s
pogostejšimi sestanki za spremljanje in obiski mest s strani članov
izbirnega sveta in s še močnejšo izmenjavo izkušenj med nekdanjimi,
sedanjimi in prihodnjimi prestolnicami, pa tudi mesti, ki kandidirajo. 
(14)     Nagrada Melina Mercouri je
pridobila veliko simbolično vrednost, ki daleč presega dejanski
znesek nagrade, ki ga lahko dodeli Komisija. A da bi zagotovili, da bodo
imenovana mesta izpolnjevala svoje zaveze, bi morali biti pogoji za
izplačilo nagrade strožji in izrecnejši.
(15)     Pomembno je, da mesta v vsem
svojem komunikacijskem gradivu jasno povedo, da so evropske prestolnice kulture
pobuda Unija.
(16)     Komisija s svojimi ocenami
rezultatov nekdanjih evropskih prestolnic kulture ne more zagotoviti primarnih
podatkov o vplivu naziva in njene ocene temeljijo na podatkih, ki se zberejo na
lokalni ravni. Zato bi morali biti ključni igralci v procesu ocenjevanja
mesta sama in vzpostaviti bi morala učinkovite mehanizme merjenja.
(17)     Izkušnje v
Sibiu leta 2007 in Carigradu leta 2010 so med drugim pokazale,
da lahko udeležba držav kandidatk s poudarjanjem skupnih vidikov evropske
kulture prispeva k temu, da jih približa k Uniji. Zato bi bilo treba
sodelovanje pri evropskih prestolnicah kulture po letu 2019 spet odpreti
za države kandidatke in potencialne kandidatke.
(18)     Da bi se zagotovili enotni
pogoji izvajanja tega sklepa in zlasti določbe v zvezi z imenovanjem
evropskih prestolnic kulture, bi bilo treba Komisiji podeliti izvedbena
pooblastila.
(19)     Sklep 1622/2006/ES bi
bilo treba razveljaviti in nadomestiti s tem sklepom. Njegove določbe pa
bi se morale še naprej uporabljati za vse evropske prestolnice do
leta 2019, ki so že bile imenovane ali so v postopku imenovanja. 
(20)     Ker države članice ne
morejo zadovoljivo doseči ciljev tega sklepa zlasti zaradi potrebe po
skupnih, jasnih in preglednih merilih ter postopkih za izbor in spremljanje
evropskih prestolnic kulture, pa tudi po močni koordinaciji med državami
članicami, in jih zato laže doseže Unija, lahko Unija sprejme ukrepe v
skladu z načelom subsidiarnosti iz člena 5 Pogodbe o Evropski uniji.
V skladu z načelom proporcionalnosti, kot ga določa navedeni
člen, ta sklep ne presega tega, kar je potrebno za doseganje navedenih
ciljev –
SPREJELA NASLEDNJI SKLEP: 
Člen 1
Predmet

Ta sklep vzpostavlja aktivnost Unije za
evropske prestolnice kulture za leta od 2020 do 2033. 
Člen 2
Cilji
1.           Splošni cilji aktivnosti so:
(a)     ohranjati in spodbujati raznovrstnost
evropskih kultur in poudarjati njihove skupne značilnosti ;
(b)     spodbujati prispevek kulture k
dolgoročnemu razvoju mest.
2.           Posebni cilji aktivnosti so:
(a)     povečati obseg, raznovrstnost in
evropsko razsežnost kulturne ponudbe mest, vključno z nadnacionalnim
sodelovanjem;
(b)     razširiti dostop do kulture in
sodelovanje v njej;
(c)     okrepiti zmogljivosti kulturnega
področja in njegovo povezanost z drugimi področji;
(d)     izboljšati mednarodni profil mest s
pomočjo kulture. 
Člen 3
Dostop
do aktivnosti
1.           Mesta v državah članicah
so upravičena do imenovanja za evropske prestolnice kulture za eno leto po
vrstnem redu, določenem v Prilogi. 
Imenovanje se nanaša na eno mesto v vsaki državi
članici, ki je navedena na seznamu.
2.           Kadar se država pridruži
Uniji po sprejetju tega sklepa, se seznam iz Priloge ustrezno posodobi. Tako so
mesta v tej državi upravičena do imenovanja za evropske prestolnice
kulture v skladu z istimi pravili in postopki kakor druge države članice.
A glede na to, da se natečaj za naziv
začne šest let pred začetkom leta naziva, da bi dali mestom dovolj
časa za pripravo po imenovanju, se seznam ne posodobi v primeru, če
se država pridruži Uniji po 31. decembru 2026. 
Kadar je mesto države pristopnice že imenovano kot
evropska prestolnica kulture v obdobju od 2020 do 2033 po pogojih in
postopkih za države kandidatke in potencialne kandidatke, kot je določeno
v odstavku 3, se seznam ne posodobi.
3.           Tudi mesta v državah
kandidatkah in potencialnih kandidatkah imajo možnost, da se prijavijo za naziv
evropske prestolnice kulture v javnem natečaju, ki se organizira vsako
tretje leto vzporedno z natečaji v dveh državah članicah v skladu s koledarjem
v Prilogi. 
Posebne določbe za mesta v državah
kandidatkah in potencialnih kandidatkah so navedene v členu 10.
Člen 4
Vloge
1.           Natečaj za evropske
prestolnice kulture je na voljo samo mestom. Mesta, ki kandidirajo, lahko
vključijo svoje okoliške regije. Vendar se lahko vloge oddajo le v imenu
vodilnega mesta, in, če je izbrano, se naziv dodeli temu mestu.
2.           Komisija pripravi skupen
obrazec za vlogo na podlagi meril iz člena 5, ki ga uporabijo vsa mesta,
ki kandidirajo.
3.           Vsaka vloga temelji na
kulturnem programu z močno evropsko razsežnostjo. Ta program traja eno
leto in je pripravljen posebej za naziv evropske prestolnice kulture v skladu z
merili iz člena 5. Vendar mora biti vključen v dolgoročno
strategijo za kulturni razvoj mesta.
Člen 5
Merila
Merila za ocenjevanje vlog so razdeljena v
šest kategorij: „dolgoročna strategija“, „zmogljivost za izvedbo“,
„kulturna in umetniška vsebina“, „evropska razsežnost“, „doseg“ in
„upravljanje“.
1.           Glede „dolgoročne
strategije“ se ocenijo naslednji dejavniki:
(a)     strategija za kulturni razvoj mesta, ki
je v veljavi v času prijave, vključno z načrti za kulturno
upravljanje in trajnostno kulturno dejavnostjo po letu naziva;
(b)     načrti za okrepitev zmogljivosti
kulturnega področja;
(c)     načrti za okrepitev dolgoročnih
povezav med kulturnim področjem v mestu ter gospodarskim in družbenim
področjem;
(d)     predvideni dolgoročni kulturni,
družbeni in gospodarski učinki, ki bi jih imel naziv za mesto;
(e)     načrti za spremljanje in ocenjevanje
učinka naziva na mesto.
2.           Glede „zmogljivosti za
izvedbo“ naj mesta, ki kandidirajo, dokažejo, da:
(a)     ima prijava medstrankarsko politično
podporo;
(b)     mesto ima ali bo imelo ustrezno in
delujočo infrastrukturo za gostitev dogodka.   
3.           Glede „kulturne in umetniške
vsebine“ se ocenijo naslednji dejavniki:
(a)     jasna in skladna umetniška vizija za
kulturni program leta;
(b)     vključitev lokalnih umetnikov in
kulturnih organizacij v zasnovo in izvedbo kulturnega programa;
(c)     obseg in raznovrstnost predlaganih
dejavnosti ter njihova splošna umetniška kakovosti;
(d)     zmogljivost za kombiniranje kulturne
dediščine in tradicionalnih umetniških oblik z novimi, inovativnimi in
eksperimentalnimi kulturnimi izrazi.
4.           Glede „evropske razsežnosti“
se ocenijo naslednji dejavniki:
(a)     obseg in kakovost dejavnosti, ki
spodbujajo kulturno raznovrstnost Evrope;
(b)     obseg in kakovost dejavnosti, ki
poudarjajo skupne vidike evropskih kultur, dediščine in zgodovine, pa tudi
evropsko povezovanje;
(c)     obseg in kakovost dejavnosti, ki so
značilne za evropske umetnike, sodelovanje z izvajalci ali mesti v
različnih državah in nadnacionalno partnerstvo;
(d)     strategija za pritegnitev interesa
širšega evropskega občinstva.
5.           Glede „dosega“ se ocenijo
naslednji dejavniki:
(a)     vključitev lokalnega prebivalstva in
civilne družbe v pripravo prijave in izvedbe evropske prestolnice kulture;
(b)     oblikovanje novih in trajnostnih
priložnosti za najrazličnejše državljane, da se udeležijo kulturnih
dejavnosti ali sodelujejo v njih, zlasti mladi ter odrinjeni in prikrajšani,
vključno z manjšinami. Posebno pozornost je treba povsod, kjer je
mogoče, dati tudi dostopnosti teh dejavnosti za invalide in starejše;
(c)     celotna strategija za razvoj
občinstva in zlasti povezava z izobraževanjem in udeležbo šol. 
6.           Glede „upravljanja“ se
ocenijo naslednji dejavniki:
(a)     izvedljivost predlaganega proračuna.
Ta proračun pokriva pripravljalno fazo, leto naziva samo in predpise glede
dejavnosti s trajnostnimi učinki;
(b)     predvidena struktura upravljanja in organ
za izvedbo evropske prestolnice kulture;
(c)     postopek imenovanja umetniškega
direktorja in njegovega področja delovanja;
(d)     komunikacijska strategija, ki je celovita
in poudarja, da so evropske prestolnice kulture pobuda Unije.
Člen 6
Evropski
izbirni svet
1.           Evropski izbirni svet
neodvisnih strokovnjakov (v nadaljnjem besedilu: evropski izbirni svet) se
ustanovi za izvajanje postopkov izbora in spremljanja. 
2.           Evropski izbirni svet je
sestavljen iz 10 članov. To so državljani Unije. So neodvisni
strokovnjaki z znatnimi izkušnjami in strokovnim znanjem na področju
kulture, kulturnega razvoja mest ali organizacije evropske prestolnice kulture.
Lahko posvetijo ustrezno število delovnih dni na leto za evropski izbirni svet.

Komisija opravi predizbor skupine potencialnih
članov izbirnega sveta na podlagi razpisa za prijavo interesa. Evropski
parlament, Svet in Komisija potem izberejo tri strokovnjake, vse iz te skupine,
in jih imenujejo v skladu s svojimi zadevnimi postopki. Odbor regij izbere
enega strokovnjaka in ga imenuje v skladu s svojimi postopki.
Vsaka institucija ali organ si prizadeva
zagotoviti, da se kompetence strokovnjakov, ki jih imenuje, čim bolj
dopolnjujejo in da ti strokovnjaki tvorijo uravnotežen geografski spekter.
Evropski izbirni svet imenuje svojega predsednika.
3.           Člani evropskega izbirnega
sveta so imenovani za obdobje treh let. Z odstopanjem, kar zadeva prvi izbirni
svet, ki se vzpostavi na podlagi sedanjega sklepa, Evropski parlament imenuje
svoje tri strokovnjake za tri leta, Svet za eno leto, Komisija za dve leti,
Odbor regij pa za eno leto, da bi omogočili razporejeno zamenjavo
članov izbirnega sveta in se tako izognili izgubi izkušenj in znanja, do
katere bi prišlo, če bi zamenjali vse člane hkrati.
4.           Člani evropskega
izbirnega sveta dajo izjavo o vsakem dejanskem ali potencialnem navzkrižju
interesov v zvezi s posameznim mestom, ki kandidira. V primeru take izjave
člana ali če se pojavi navzkrižje interesa, ta član ne sodeluje
v izbirnem postopku za zadevno državo članico ali, kjer je to primerno, v
izbirnem postopku za države kandidatke ali potencialne kandidatke. Zadevnega
člana se pri tem postopku ne zamenja in izbor izvedejo preostali
člani evropskega izbirnega sveta. 
5.           Vsa poročila evropskega
izbirnega sveta se javno objavijo na spletišču Komisije. 
Člen 7
Oddaja
vlog v državah članicah
1.           Vsaka država članica je
odgovorna za organizacijo natečaja med svojimi mesti v skladu s koledarjem
v Prilogi. 
2.           Države članice objavijo
razpis za oddajo vlog šest let pred začetkom leta naziva.
Vsak razpis za oddajo vlog, namenjen mestom, ki
kandidirajo za naziv, uporablja skupen obrazec za vlogo iz člena 4(2).
Rok za predložitev vlog v okviru vsakega od teh
razpisov je 10 mesecev po njegovi objavi.
3.           Zadevne države članice
vloge uradno sporočijo Komisiji.
Člen 8
Predizbor
v državah članicah
1.           Vsaka zadevna država
članica skliče sestanek evropskega izbirnega sveta za predizbor z
mesti kandidati pet let pred začetkom leta prireditve.
2.           Evropski izbirni svet oceni
vloge v skladu z merili iz člena 5. Izbirni
svet določi seznam mest kandidatov v ožjem izboru, ki so se uvrstila v
nadaljnji izbor, in predloži vloge mest kandidatov, ter priporočila mestom
kandidatom iz ožjega seznama mest kandidatov.
3.           Evropski izbirni svet predloži svoje poročilo zadevni državi
članici in Komisiji. Vsaka zadevna država
članica uradno potrdi ožji izbor, ki temelji na poročilu izbirnega
sveta.
Člen 9
Izbor
v državah članicah
1.           Mesta kandidati, ki so v
ožjem izboru, dopolnijo svoje vloge v skladu z merili in priporočili, ki
jih objavi izbirni svet na svojem predizbornem sestanku in jih prenese zadevnim
državam članicam, ki jih nato predložijo Komisiji.
2.           Vsaka zadevna država
članica skliče sestanek evropskega izbirnega sveta za končni
izbor z mesti kandidati v ožjem izboru devet mesecev po predizbornem sestanku.
3.           Evropski izbirni svet oceni
dopolnjene vloge.
4.           Evropski izbirni svet izda
poročilo o vlogah s priporočilom za imenovanje enega mesta v zadevni
državi članici za evropsko prestolnico kulture. A če nobeno mesto, ki
kandidira, ne izpolnjuje meril, lahko evropski izbirni svet priporoči, da
se naziva v tistem letu ne podeli. 
Poročilo vsebuje tudi priporočila
priporočenemu mestu v zvezi z napredkom, ki ga je treba doseči do
leta naziva.
Poročilo se predloži zadevni državi
članici in Komisiji. Objavi se na spletišču Komisije. 
Člen 10
Določbe
za države kandidatke in potencialne kandidatke
1.           Komisija je odgovorna za
organizacijo natečaja med mesti v državah kandidatkah in potencialnih
kandidatkah.
2.           Komisija objavi v Uradnem
listu Evropske unije razpis za oddajo vlog šest let pred začetkom leta
naziva. Ta razpis je odprt za mesta v vseh državah kandidatkah in potencialnih
kandidatkah, pod pogojem da te države sodelujejo v programu Ustvarjalna Evropa
ali v poznejših programih Unije, ki podpirajo kulturo, na dan objave razpisa.
A zaradi enakosti z mesti v državah članicah
je v obdobju od leta 2020 do 2033 vsakemu mestu dovoljeno sodelovati samo
v enem natečaju za mesta v državah kandidatkah in potencialnih kandidatkah
in mesto, ki bo sodelovalo v takem natečaju, ne bo smelo v tem istem
obdobju sodelovati v nobenem poznejšem natečaju v novi državi članici
pod pogoji, določenimi v členu 3(2).
Poleg tega je vsaki državi članici kandidatki
ali potencialni kandidatki prav tako zaradi enakosti z državami članicami
dovoljeno, da gosti dogodek samo enkrat v obdobju od leta 2020
do 2033. Zato mesta iz držav, ki jim je bil že dodeljen naziv, ne bodo
smela sodelovati v poznejših natečajih v istem obdobju. 
3.           Za države kandidatke in
potencialne kandidatke se uporabljajo pogoji iz člena 4 in merila iz
člena 5.
4.           Evropski izbirni svet opravi
predizbor mest pet let pred začetkom leta naziva samo na podlagi pisnih
obrazcev za vlogo iz člena 4(2). Z mesti, ki kandidirajo, ne bo
organiziran sestanek.
Evropski izbirni svet oceni vloge v skladu z
merili. Izbirni svet določi seznam mest kandidatov v ožjem izboru, ki so
se uvrstila v nadaljnji izbor, predloži poročilo o vlogah vseh mest
kandidatov ter oblikuje priporočila za mesta kandidate z ožjega seznama..
To poročilo se predloži Komisiji in objavi na spletišču Komisije.
5.           Mesta kandidati, ki so v
ožjem izboru, dopolnijo svoje vloge v skladu z merili in priporočili,
objavljenimi med predizborom, in jih predložijo Komisiji.
Komisija skliče sestanek evropskega izbirnega
sveta za končni izbor z mesti v ožjem izboru devet mesecev po predizboru.
Evropski izbirni svet oceni dopolnjene vloge.
Evropski izbirni svet izda poročilo o vlogah
mest kandidatov z ožjega seznama s priporočilom za imenovanje največ
enega mesta v eni državi kandidatki ali potencialni kandidatki za evropsko
prestolnico kulture. A če nobeno mesto, ki kandidira, ne izpolnjuje meril,
lahko evropski izbirni svet priporoči, da se naziva v tistem letu ne
podeli. 
Poročilo vsebuje tudi priporočila
priporočenemu mestu v zvezi z napredkom, ki ga je treba doseči, in
ukrepi, ki jih je treba sprejeti do leta naziva.
Poročilo se predloži Komisiji in objavi na
spletišču Komisije.
Člen 11
Imenovanje
Komisija z izvedbenimi akti uradno imenuje
evropske prestolnice kulture ob ustreznem upoštevanju priporočil
evropskega izbirnega sveta. Komisija obvesti Evropski parlament, Svet in Odbor
regij o imenovanju. 
Člen 12
Sodelovanje
med imenovanimi mesti
1.           Po imenovanju si evropske
prestolnice kulture istega leta prizadevajo, da bi razvile povezave med svojimi
kulturnimi programi.
2.           Sodelovanje se oceni v okviru
postopka spremljanja iz člena 13.
Člen 13
Spremljanje
1.           Evropski izbirni svet
spremlja pripravo evropskih prestolnic kulture in zagotavlja mestom podporo in
usmerjanje od njihovega imenovanja do začetka leta naziva. 
2.           V ta namen Komisija
skliče za evropski izbirni svet in zadevna mesta tri sestanke: prvi
sestanek je tri leta pred začetkom leta naziva, drugi sestanek je
osemnajst mesecev pred začetkom leta naziva in tretji sestanek je dva
meseca pred začetkom leta naziva. Država članica ali zadevna država
lahko za te sestanke imenuje opazovalca.
Ta mesta šest tednov pred vsakim od teh sestankov
izdajo Komisiji poročila o napredku.
Na sestankih evropski izbirni svet pregleda stanje
priprav in poda nasvete glede pomoči mestom pri pripravi kakovostnega
programa in učinkovite strategije. Izbirni svet posebno pozornost posveti
priporočilom, ki so podana v poročilu o izboru in predhodnih
poročilih o spremljanju.
3.           Evropski izbirni svet po vsakem
sestanku izda poročilo o stanju priprav in vseh ukrepih, ki jih je treba
sprejeti. 
Poročila o spremljanju se predložijo Komisiji
in mestom ter državam članicam ali zadevni državi. Objavijo se tudi na
spletišču Komisije.
4.           Poleg sestankov za spremljanje
lahko Komisija vedno, ko je treba, organizira tudi obiske članov
evropskega izbirnega sveta v imenovanih mestih.
Člen 14
Nagrada
1.           Obdobje, ki je zajeto v tem
sklepu, bo sovpadlo z več večletnimi finančnimi okviri. Za
vsakega od teh večletnih finančnih okvirov bo Komisija preučila
možnost, da se imenovanim mestom dodeli denarna nagrada v čast Melini
Mercouri. Pravni in finančni vidiki te nagrade se obravnavajo v okviru
zadevnih programov Unije, ki podpirajo kulturo.
2.           Če so pogoji iz
odstavka 1 izpolnjeni in se nagrada Melina Mercouri dodeli imenovanemu
mestu, se nagrada izplača najpozneje do konca junija v letu naziva, pod
pogojem, da mesto izpolnjuje zaveze, dane v stopnji prijave, in da so izvedena
vsa priporočila, ki jih je dal evropski izbirni svet v poročilih o
izboru in o spremljanju. 
Zaveze, dane v stopnji prijave, se štejejo za
izpolnjene s strani imenovanega mesta, če v času od stopnje prijave
do leta naziva niso bile narejene večje spremembe programa in strategije,
zlasti če: 
(a)     je proračun v času od
imenovanja mesta do začetka leta naziva ostal stabilen;
(b)     je bila neodvisnost umetniških ekip
spoštovana;  
(c)     je evropska razsežnost v končni
različici kulturnega programa ostala dovolj močna;
(d)     komunikacijska strategija in
komunikacijsko gradivo, ki ga uporabi mesto, jasno izraža, da so evropske
prestolnice kulture pobuda Unije;
(e)     so sprejeti načrti za spremljanje in
ocenjevanje učinka naziva na mesto. 
Člen 15
Praktične
rešitve
Komisija predvsem:
(a)     zagotovi celovito usklajenost aktivnosti;
(b)     zagotovi koordinacijo med državami
članicami in evropskim izbirnim svetom;
(c)     glede na cilje in merila vzpostavi
smernice v pomoč pri postopkih izbora in spremljanja v tesnem sodelovanju
z evropskim izbirnim svetom;
(d)     zagotovi podporo evropskemu izbirnemu
svetu;
(e)     javno objavi vse ustrezne informacije in
prispeva k prepoznavnosti aktivnosti na evropski ravni;
(f)      spodbuja izmenjavo izkušenj med
nekdanjimi, sedanjimi in prihodnjimi prestolnicami, pa tudi mesti, ki
kandidirajo.
Člen 16
Ocenjevanje
1.           Za ocenjevanje rezultatov
vsake evropske prestolnice je odgovorno zadevno mesto. 
Komisija vzpostavi skupne smernice in kazalnike za
mesta na podlagi ciljev in meril aktivnosti, da bi zagotovila usklajen pristop
k postopku ocenjevanja.
Mesta pošljejo Komisiji svoja poročila o
ocenjevanju najpozneje do 31. oktobra v letu, ki sledi letu naziva.
Komisija ta poročila objavi.
2.           Poleg ocenjevanja s strani
mest, Komisija zagotovi tudi redna zunanja in neodvisna ocenjevanja rezultatov
evropskih prestolnic kulture. Ocenjevanja Komisije se osredotočajo na
postavljanje vseh nekdanjih prestolnic v evropski kontekst, da bi se
omogočile primerjave in pridobivanje koristnih izkušenj za prihodnje
prestolnice, pa tudi vsa evropska mesta.
V teh zunanjih in neodvisnih ocenjevanjih se oceni
tudi aktivnost evropskih prestolnic kulture v celoti, zlasti učinkovitost
strategij, uporabljenih za udejanjenje aktivnosti, in učinki
aktivnosti,ter preveri možnosti, kako bi jo lahko izboljšali.
Komisija predloži Evropskemu parlamentu, Svetu in
Odboru regij:
(a)     prvo vmesno poročilo o oceni
najpozneje do 31. decembra 2024;
(b)     drugo vmesno poročilo o oceni
najpozneje do 31. decembra 2029;
(c)     poročilo o naknadni oceni najpozneje
do 31. decembra 2034.
Člen 17
Razveljavitev
in prehodne določbe
Sklep št. 1622/2006/ES se s tem
razveljavi. Vendar se še naprej uporablja v primeru mest, ki so že bila
imenovana ali so v postopku imenovanja za evropske prestolnice kulture za leta
od 2012 do 2019.
Člen 18
Ta sklep
začne dan po objavi v Uradnem listu Evropske unije.
V Bruslju, 
Za Evropski parlament                                  Za
Svet
Predsednik                                                     Predsednik
PRILOGA
Vrstni
red držav, ki so upravičene do imenovanja za evropsko prestolnico kulture
 2020 || Hrvaška[6] || Irska || država kandidatka ali potencialna kandidatka 
 2021 || Romunija || Grčija || …[7] 
 2022 || Litva || Luksemburg ||   
 2023 || Madžarska || Združeno kraljestvo || država kandidatka ali potencialna kandidatka 
 2024 || Estonija || Avstrija ||   
 2025 || Slovenija || Nemčija ||   
 2026 || Slovaška || Finska || država kandidatka ali potencialna kandidatka 
 2027 || Latvija || Portugalska ||   
 2028 || Češka || Francija ||   
 2029 || Poljska || Švedska || država kandidatka ali potencialna kandidatka 
 2030 || Ciper || Belgija ||   
 2031 || Malta || Španija ||   
 2032 || Bolgarija || Danska || država kandidatka ali potencialna kandidatka 
 2033 || Nizozemska || Italija ||   
[1]               UL C , , str. .
[2]               COM(2007) 242 final
[3]               UL C 287, 29.11.2007,
str. 1.
[4]               UL L 304, 3.11.2006, str. 1.
[5]               COM(2011) 785 final 
[6]               Predmet pristopa v letu 2013.
[7]               Tretji stolpec v seznamu iz Prilog se posodobi, če
se bodo po sprejemu Sklepa Uniji pridružile nove članice. Spoštoval se bo
vrstni red njihovega pristopa. Med datumom pristopa in začetkom leta
naziva se računa najmanj šest let, da bi omogočili dovolj časa
za postopke izbora in spremljanja. Največje število evropskih prestolnic
kulture v danem letu ne presega treh. Če se dve ali več držav
članic pridruži Uniji na isti datum in ni mogoče doseči soglasja
o vrstnem redu udeležbe med zadevnimi državami, Svet organizira žreb.